Zhong Huijuan จากอดีตอาจารย์เคมี สู่เศรษฐินีที่รวยสุดในเอเชีย
เส้นทางของมหาเศรษฐีบนโลกนี้ มีมากมายหลายรูปแบบ ไม่ว่าจะเริ่มต้นจากการเป็นนักศึกษาอย่าง มาร์ก ซักเคอร์เบิร์ก หรือได้รับแรงบันดาลใจจากประสบการณ์เดินทางไปต่างประเทศแบบ แจ็ก หม่า
14 มี.ค. 2564

Zhong Huijuan จากอดีตอาจารย์เคมี สู่เศรษฐินีที่รวยสุดในเอเชีย /โดย ลงทุนแมน
เส้นทางของมหาเศรษฐีบนโลกนี้ มีมากมายหลายรูปแบบ
ไม่ว่าจะเริ่มต้นจากการเป็นนักศึกษาอย่าง มาร์ก ซักเคอร์เบิร์ก
หรือได้รับแรงบันดาลใจจากประสบการณ์เดินทางไปต่างประเทศแบบ แจ็ก หม่า
สำหรับวันนี้ เรามารู้จักกับอีกหนึ่ง “เศรษฐินี” 
ที่สร้างธุรกิจด้วยตัวเอง จนรวยที่สุดในเอเชีย
เธอคนนี้มีชื่อว่า Zhong Huijuan อ่านว่า จง ฮุยจวน
ที่เดิมทีเป็นอาจารย์สอนวิชาเคมี ในระดับชั้นมัธยมศึกษา
แต่ก็ได้ผันไปเป็นผู้ก่อตั้งธุรกิจ ที่ปัจจุบันมีมูลค่าเกินกว่า 8 แสนล้านบาท
แล้วอดีตอาจารย์เคมีท่านนี้ ทำธุรกิจอะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณจง ฮุยจวน ได้เกิดและเติบโตขึ้นที่เหลียนหยุนกัง มณฑลเจียงซู 
และเมื่อโตขึ้น เธอได้เข้าเรียนภาควิชาเคมีในระดับชั้นมหาวิทยาลัย
ด้วยความชื่นชอบในด้านนี้ เธอก็ได้เริ่มต้นทำงานเป็นอาจารย์
ในภาควิชาเคมีในระดับชั้นมัธยมต้นหลังจากที่จบการศึกษาทันที
แต่ในช่วงนั้น สามีของคุณจง ฮุยจวน ที่ชื่อว่า ซุน เผียวหยาง 
ได้มีโอกาสพูดคุยกับกลุ่มนักลงทุนจากฮ่องกง 
และก็ได้ตัดสินใจร่วมกันก่อตั้งบริษัทยาขึ้นมา
แต่ด้วยความที่ คุณซุน เผียวหยาง มีงานประจำเป็นผู้จัดการอยู่ในโรงงานผลิตยาของรัฐบาล
เขาจึงทาบทามให้ภรรยา หรือคุณจง ฮุยจวน มารับหน้าที่แทนในฐานะผู้ก่อตั้งบริษัท
เหตุนี้เองทำให้คุณจง ฮุยจวน ตัดสินใจลาออกจากการเป็นอาจารย์มัธยม เพื่อมาเป็นผู้ก่อตั้งบริษัทวิจัยและพัฒนายา ที่ชื่อว่า “Hansoh Pharmaceutical Group”
Hansoh Pharmaceutical Group เริ่มต้นธุรกิจในวันแรก ด้วยพนักงานจำนวน 10 คน
และกว่าเธอจะสร้างระบบโรงงานให้พร้อม และตรงตามมาตรฐานการผลิตยาได้สำเร็จ
ก็ต้องใช้เวลาหลังจากก่อตั้งบริษัทยาวนานถึง 5 ปี
หลังจากนั้นบริษัทก็ได้เริ่มวิจัยพัฒนายาปฏิชีวนะ และยารักษาโรคมะเร็งออกมา 
ตามความต้องการของตลาด จึงทำให้บริษัทเติบโตได้อย่างก้าวกระโดด
โดยคุณจง ฮุยจวน นั้นก็ได้แบ่งรายได้ที่ทำได้ในแต่ละปี ราว 5% เป็นงบวิจัยและพัฒนายาในปีถัดไป
ก่อนที่จะเพิ่มเป็น 10% ในภายหลัง เพื่อสร้างโอกาสในการเติบโตให้กับบริษัทในอนาคต
โดยกลุ่มยาที่กลายมาเป็นรายได้หลักของบริษัท ก็คือ “ยารักษาโรคมะเร็ง”
ทีนี้ เราลองมาดูกันว่าประเทศจีนมีผู้ป่วยจากโรคมะเร็งมากขนาดไหน ?
ข้อมูลของ Global Cancer Observatory พบว่า 
โรคมะเร็งเป็นปัญหาสุขภาพที่สำคัญ และเป็นสาเหตุการเสียชีวิตอันดับต้น ๆ ในประเทศจีน
โดยปี 2561 มีผู้ป่วยโรคมะเร็งรายใหม่ 4,285,033 ราย 
ในขณะที่มีผู้เสียชีวิตจากโรคมะเร็ง 2,865,174 ราย
นอกจากนี้ปัจจัยอื่น ๆ ที่ทำให้บริษัทเติบโต คือ การเพิ่มขึ้นของอายุของประชากร และระดับรายได้ของชาวจีน ที่กำลังเพิ่มขึ้นเรื่อย ๆ
สิ่งเหล่านี้ทำให้เกิดความตื่นตัวด้านสุขภาพ รวมถึงความต้องการทางการแพทย์เพิ่มขึ้นอย่างรวดเร็ว
ซึ่งนำไปสู่การเติบโตของค่าใช้จ่ายด้านการดูแลสุขภาพทุกปี
ปัจจัยต่อมา คือ การปฏิรูปทางการแพทย์ของประเทศจีน เช่น 
- การส่งเสริมและการพัฒนาอย่างยั่งยืนของอุตสาหกรรมยา 
- การลงทุนทางการแพทย์จากรัฐบาลที่เพิ่มขึ้นอย่างต่อเนื่องในโรคสำคัญ
นอกจากนี้ ประเทศจีนก็ยังมีนโยบาย Healthy China 2030 
ที่ต้องการให้ประชาชนทุกคนของจีน สามารถเข้าถึงบริการด้านสุขภาพได้
รวมถึงให้การสนับสนุนการทำวิจัยและค้นคว้าตัวยาใหม่ ๆ ได้รวดเร็วมากขึ้น
เช่น ในปี 2019 มีจำนวนยาของจีนที่ได้รับการอนุมัติจากทางการสูงถึง 56 ตัวยา 
และเป็นครั้งแรก ที่ตัวยาใหม่ได้รับการอนุมัติมากกว่าในประเทศสหรัฐอเมริกา
และยังมีการคาดการณ์ว่า ในปี 2566 อุตสาหกรรมยาของจีน
จะมีเม็ดเงินลงทุนในการวิจัยและพัฒนาสูงถึง 1.5 ล้านล้านบาท
หรือคิดเป็นอัตราการเติบโตเฉลี่ย 23% ต่อปี 
ซึ่งสิ่งเหล่านี้จะทำให้ Healthcare ของจีนเติบโตได้อย่างต่อเนื่อง
พัฒนาการทางอุตสาหกรรม Healthcare ก็นำมาซึ่งโอกาสและความท้าทาย ของผู้ผลิตยา
ดังนั้นความสามารถในการแข่งขันของผู้ผลิตยา จึงมีความสำคัญต่อการพัฒนาธุรกิจในอนาคต
จากสิ่งที่เกิดขึ้นทั้งหมดนี้ก็ได้ทำให้ Hansoh Pharmaceutical Group ของ คุณจง ฮุยจวน เติบโตขึ้น
จนเธอสามารถนำบริษัทเข้าจดทะเบียนในตลาดหลักทรัพย์ที่ฮ่องกงได้สำเร็จเมื่อ 2 ปีที่ผ่านมา 
 
โดย ณ วันที่ IPO บริษัทของเธอมีมูลค่ามากถึง 3 แสนล้านบาท 
ส่งผลให้เธอ ที่เป็นผู้ถือหุ้นใหญ่ กลายมาเป็นเศรษฐินี ที่มีทรัพย์สินมากที่สุดในเอเชีย
ทีนี้เรามาดูกันว่าในช่วง 3 ปี ที่ผ่านมา
ผลประกอบการของ Hansoh Pharmaceutical Group เป็นอย่างไร ?
ปี 2561 รายได้ 36,451 ล้านบาท กำไร 8,983 ล้านบาท
ปี 2562 รายได้ 40,824  ล้านบาท กำไร 12,055 ล้านบาท
ปี 2563 (ครึ่งปีแรก) รายได้ 18,747 ล้านบาท กำไร 5,745 ล้านบาท
หากมาดูงบการเงินในปี 2562 จะพบว่า รายได้ของบริษัทนั้นมาจาก
- ยารักษาโรคมะเร็ง 40.6%
- ยาทางด้านระบบประสาท 25.0%
- ยารักษาโรคติดเชื้อ 21.1%
- ยาอื่น ๆ 13.3%
ซึ่งตั้งแต่เข้าตลาดหลักทรัพย์ได้สำเร็จ 
มูลค่าบริษัทของ Hansoh Pharmaceutical Group ก็ได้ปรับตัวเพิ่มสูงขึ้นตลอดระยะเวลาที่ผ่านมา
จนปัจจุบัน บริษัทที่ก่อตั้งโดยอดีตอาจารย์เคมีท่านนี้ มีมูลค่าเกินกว่า 8 แสนล้านบาทไปแล้ว
เรื่องดังกล่าว ก็ได้ทำให้คุณจง ฮุยจวน ที่เป็นผู้ถือหุ้นใหญ่ของบริษัท
กลายมาเป็นเศรษฐินี ที่มีทรัพย์สินราว 5 แสนล้านบาท
ขึ้นแท่นเป็นเศรษฐินี ที่ก่อร่างสร้างตัวขึ้นด้วยตัวเอง และร่ำรวยที่สุดในเอเชีย.. 
----------------------
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
.